9. การควบคุมภายในและการตรวจสอบภายใน

บริษัทฯ
จัดให้มีระบบการควบคุมภายในที่เพียงพอกับการดำเนินธุรกิจและมีการติดตามประเมินผลอย่างสม่ำเสมอ
เพื่อให้ความมั่นใจว่าระบบที่วางไว้สามารถดำเนินไปได้อย่างเหมาะสมกับสภาพแวดล้อมที่มีการเปลี่ยนแปลงและสอดคล้อง
กับระดับความเสี่ยงที่ยอมรับได้ โดยมีโครงสร้างการควบคุมภายในครบทั้ง 5 องค์ประกอบ
ตามมาตรฐาน (Committee of Sponsoring Organization of the Treadway
Commission : COSO) ทั้งนี้ ผลการประเมินการควบคุมภายใน สรุปได้ดังนี้

1.  องค์กรและสภาพแวดล้อม

บริษัทฯ มีสภาพแวดล้อมการควบคุมในภาพรวมที่เหมาะสมและเพียงพอที่จะช่วยให้การควบคุมที่มีอยู่มี
ประสิทธิผล ผู้บริหารของบริษัทฯ ให้การสนับสนุนการปฏิบัติงานของพนักงานเป็นอย่างดี
มีการกำหนดตัวชี้วัดเพื่อเป็นเป้าหมายในการปฏิบัติงานของผู้บริหารตั้งแต่ระดับผู้อำนวยการใหญ่ขึ้นไป
มีการมอบอำนาจและหน้าที่ความรับผิดชอบให้แก่พนักงาน
เป็นลายลักษณ์อักษร และสื่อสารให้พนักงานรับทราบไว้ในเอกสารคำบรรยายลักษณะงาน (Job
Description) ของแต่ละตำแหน่ง
การเลื่อนตำแหน่ง อัตราเงินเดือน และการโยกย้าย ขึ้นอยู่กับการประเมินผลการปฏิบัติงาน
ซึ่งมีการประเมินทุก 6 เดือนเป็นหลัก พนักงานรับทราบ และถือปฏิบัติตามนโยบาย ระเบียบปฏิบัติ
ข้อกำหนดด้านจริยธรรมและความซื่อสัตย์ที่ระบุไว้ในคู่มือพนักงาน
และประมวลบรรษัทภิบาลและจริยธรรมของบริษัทฯ (Good Corporate Governance and
Ethics Code) มีการกำหนดนโยบาย Whistle Blower Policy
เพื่อให้มีช่องทางร้องเรียนจากพนักงาน
และมีการกำหนดขั้นตอนในการดำเนินงานให้เกิดความชัดเจน
ตามระเบียบบริษัทฯ ว่าด้วยการร้องเรียนเกี่ยวกับการทุจริตหรือการไม่ปฏิบัติตามกฎหมาย กฎ
ระเบียบ ข้อบังคับ คำสั่งบริษัทฯ ธรรมาภิบาล หรือจริยธรรม
ตามประมวลบรรษัทภิบาลและจริยธรรม พ.ศ. 2553

2.  การบริหารความเสี่ยง

บริษัทฯ มีการประเมินความเสี่ยงอย่างเพียงพอ มีการกำหนดวัตถุประสงค์ วิสัยทัศน์
และพันธกิจไว้ในแผนยุทธศาสตร์ (แผนวิสาหกิจ) และแผนดำเนินงานเชิงกลยุทธ์ของบริษัทฯ
โดยมีการกำหนดตัวชี้วัดและค่าเป้าหมาย
มีการระบุประเมินและวิเคราะห์ความเสี่ยงทั้งจากปัจจัยภายในและภายนอก
มีการจัดทำค่าดัชนีชี้วัดความเสี่ยงหลัก (Key Risk Indicator : KRI)
เพื่อใช้เป็นเครื่องมือในการเตือนภัยล่วงหน้า (Early Warning)
สำหรับความเสี่ยงระดับองค์กรทุกรายการ
ตลอดจนมีการบูรณาการการบริหารความเสี่ยงกับแผนกลยุทธ์ หน่วยงานทุกฝ่ายในบริษัทฯ
ยังมีการจัดการความเสี่ยงภายในฝ่าย และจัดทำรายงานการบริหารความเสี่ยงทุกไตรมาส
ตามที่ระบุไว้ในคู่มือการบริหารความเสี่ยง ซึ่งใช้เป็นกรอบ
และเป็นแนวทางในการบริหารความเสี่ยงของบริษัทฯ ครอบคลุมความเสี่ยงด้านกลยุทธ์ทางธุรกิจ
การบริหารการเงิน
การปฏิบัติการ และการปฏิบัติตามกฎระเบียบ บริษัทฯ
มีฝ่ายบริหารความเสี่ยงทำหน้าที่ติดตามความคืบหน้าของแผนปฏิบัติการในการควบคุมความเสี่ยงทั้งระดับองค์กร
และระดับฝ่ายอย่างต่อเนื่องและสม่ำเสมอ
โดยจัดทำรายงานความคืบหน้าการบริหารความเสี่ยงระดับองค์กรเสนอต่อคณะกรรมการฝ่ายบริหารงานนโยบาย
คณะกรรมการบริหารความเสี่ยง และคณะกรรมการบริษัทฯ เป็นประจำ
และมีคณะกรรมการบริหารความเสี่ยงที่รับผิดชอบในการอนุมัตินโยบาย กำกับดูแล
และติดตามประสิทธิภาพ ประสิทธิผลของการบริหารความเสี่ยงอย่างต่อเนื่อง

ในปี 2553 บริษัทฯ
มีการบริหารจัดการเพื่อลดความเสี่ยงที่สามารถควบคุมได้ให้อยู่ในระดับที่ยอมรับได้
โดยมีความเสี่ยงที่สำคัญ เช่น ความเสี่ยงด้านการเงินที่เกี่ยวข้องกับอัตราแลกเปลี่ยน
อัตราดอกเบี้ยและสภาพคล่องทางการเงิน ความเสี่ยงด้านการเงินที่เกี่ยวข้องกับราคาน้ำมัน เป็นต้น
ทั้งนี้ รายละเอียดด้านการบริหารความเสี่ยง ระบุไว้ในหัวข้อ
”การบริหารความเสี่ยงและปัจจัยเสี่ยง”

3.  การควบคุมการปฏิบัติงานของฝ่ายบริหาร

บริษัทฯ มีกิจกรรมการควบคุมที่เพียงพอ ตลอดจนสอดคล้องกับวัตถุประสงค์และผลการประเมิน
ความเสี่ยงของบริษัทฯ มีนโยบาย
คู่มือการปฏิบัติงานและระเบียบปฏิบัติสำหรับกิจกรรมที่สำคัญเป็นลายลักษณ์อักษร
ซึ่งพนักงานถือปฏิบัติภายใต้การกำกับดูแลของหัวหน้างาน และผู้บังคับบัญชาตามสายงาน เช่น
ระเบียบฯ ว่าด้วยอำนาจหน้าที่ทางการเงิน ระเบียบฯ ว่าด้วยการบริหารงานบุคคล และระเบียบฯ
ว่าด้วยการพัสดุ เป็นต้น มีการแบ่งแยกหน้าที่การปฏิบัติงานที่สำคัญ
มีการเก็บรักษาทรัพย์สินที่มีค่าไว้อย่างปลอดภัย และมีการตรวจนับทรัพย์สินกับทะเบียนทรัพย์สินทุกปี
มีการสอบทานผลการดำเนินงาน โดยฝ่ายบริหารอย่างสม่ำเสมอ
มีการปฏิบัติตามระเบียบกฎเกณฑ์ที่เป็นมาตรฐานสากล
ขององค์กรต่างๆ เช่น IATA, ICAO, ISO ต่างๆ และกรมการบินพลเรือน เป็นต้น นอกจากนี้
บริษัทฯ มีการติดตามและตรวจสอบการดำเนินงานทั้งจากสำนักงานการตรวจสอบภายในของบริษัทฯ
และจากหน่วยงานภายนอกที่เกี่ยวข้อง

4.  ระบบสารสนเทศและการสื่อสารข้อมูล

บริษัทฯ มีระบบสารสนเทศ และการสื่อสารที่เพียงพอต่อการปฏิบัติงาน
มีการใช้ระบบสารสนเทศสำหรับการบริหารและตัดสินใจของฝ่ายบริหาร มี Website ของบริษัทฯ
และมีระบบ Intranet คือ THAISphere เพื่อใช้สื่อสารข่าวสารและข้อมูลต่างๆ ภายในองค์กร
หลายฝ่ายยังได้จัดทำ Webpage เพื่อสื่อสารข้อมูลที่เกี่ยวข้องกับการปฏิบัติงานของฝ่าย
ตลอดจนมีการรับข้อมูลข่าวสารจากภายนอกองค์กร เช่น ผลสำรวจของ IATA GAP, UNFCCC หรือ
Skytrax เป็นต้น บริษัทฯ ได้สนับสนุนการพัฒนาระบบสารสนเทศต่างๆ เช่น ระบบ SAP
ซึ่งใช้สำหรับปรับปรุงการดำเนินงานเพื่อให้
สอดคล้องกับแผนกลยุทธ์ นอกจากนี้ยังได้จัดให้มีระบบการสื่อสารทั้งภายในและภายนอกอย่างเพียงพอ
เชื่อถือได้ และ
ทันกาล เช่น มีการประชุมภายในฝ่าย มีการออกคำสั่ง ประกาศ จัดทำ Bulletin Webboard
ในระบบ Intranet และ Internet ซึ่งทำให้การปฏิบัติงานดำเนินไปได้อย่างมีประสิทธิภาพ
และทันต่อสถานการณ์ รวมทั้งมีการรับฟังและพิจารณาข้อร้องเรียนจากภายในตามนโยบาย Whistle
Blower Policy และข้อร้องเรียนจากภายนอก อาทิ ลูกค้า คู่ค้า หรือผู้ถือหุ้น เพื่อนำมา
ปรับปรุงการบริหารจัดการภายในองค์กรให้มีประสิทธิภาพมากขึ้น

5.  ระบบติดตามประเมินผล

บริษัทฯ มีการติดตามประเมินผลการควบคุมภายในอย่างเพียงพอและเหมาะสม
ผู้บริหารทุกระดับรับทราบ
และตระหนักถึงความรับผิดชอบที่มีต่อการติดตามผลการปฏิบัติงานให้เป็นไปตามแผนงาน
โดยผู้บริหารจัดให้มี
การประชุมภายในฝ่าย เพื่อติดตามผลการปฏิบัติงานให้บรรลุเป้าหมายตามดัชนีชี้วัด (KPI)
มีการจัดทำรายงานผลการปฏิบัติงาน เปรียบเทียบกับเป้าหมายตามแผนงาน หรืองบประมาณ
เสนอต่อผู้บริหารเพื่อพิจารณาปรับปรุงแก้ไขให้เป็นไปตามเป้าหมายอย่างสม่ำเสมอ
มีการจัดทำการประเมินการควบคุมด้วยตนเอง (Control Self Assessment : CSA)
ตามระเบียบคณะกรรมการตรวจเงินแผ่นดินว่าด้วยการกำหนดมาตรฐานการควบคุมภายใน พ.ศ.
2544 ข้อ 6 ในทุกสายงานและทุกฝ่ายงาน
โดยได้รายงานผลการประเมินการควบคุมภายในของบริษัทฯ ต่อคณะกรรมการตรวจเงินแผ่นดิน
คณะกรรมการบริษัทฯ และคณะกรรมการตรวจสอบ ทุกปี นอกจากนี้ ยังมีการตรวจสอบ
และประเมินผลการควบคุมภายในเป็นรายครั้ง โดย
ผู้ตรวจสอบจากสำนักงานการตรวจสอบภายในของบริษัทฯ
ตลอดจนมีผู้ตรวจสอบจากหน่วยงานภายนอก เช่น Bureau Veritas, IATA Operational
Safety Audit (IOSA), กรมการบินพลเรือน และองค์การมาตรฐานสากล (ISO) ต่างๆ
เป็นต้น ซึ่งผู้บริหารได้ให้ความสำคัญและมีการพิจารณา
เพื่อปรับปรุงแก้ไขตามข้อเสนอแนะของผู้ตรวจสอบ

บริษัทฯ ให้ความสำคัญกับการมีระบบการตรวจสอบภายในที่ดี โดยมีสำนักงานการตรวจสอบภายใน
ซึ่ง
มีสายการบังคับบัญชาขึ้นตรงต่อคณะกรรมการบริษัทฯ คณะกรรมการบริษัทฯ
ได้มอบหมายให้คณะกรรมการตรวจสอบ
เป็นผู้กำกับดูแลเพื่อให้สำนักงานการตรวจสอบภายในสามารถปฏิบัติหน้าที่ได้อย่างเป็นอิสระและเที่ยงธรรม
โดยคณะกรรมการบริษัทฯ ได้เล็งเห็นถึงความสำคัญของการปฏิบัติงานอย่างโปร่งใสและตรวจสอบได้
มีการบริหารความเสี่ยง การควบคุมภายใน และการกำกับดูแลกิจการที่เพียงพอและมีประสิทธิภาพ
ตลอดจนมีการปรับปรุงการปฏิบัติงาน
อย่างต่อเนื่อง เพื่อให้เกิดความมั่นใจว่า การดำเนินงานของบริษัทมีประสิทธิภาพ ประสิทธิผล
มีการใช้จ่ายและลงทุนอย่างคุ้มค่าสมประโยชน์
รายงานทางการเงินของบริษัทมีความถูกต้องสมบูรณ์และเชื่อถือได้ การปฏิบัติงานของหน่วยงานต่างๆ
สอดคล้องกับนโยบาย กฎเกณฑ์ ระเบียบ และกฎหมายที่เกี่ยวข้อง
มีการดูแลรักษาทรัพย์สินและผลประโยชน์ของบริษัทฯ
มิให้เกิดการสูญเสีย หรือความเสียหาย ซึ่งรวมถึงความเสียหายจากการทุจริตและการประพฤติมิชอบ
มีการติดตามและประเมินผลการลงทุนในบริษัทย่อยและการร่วมลงทุนอื่นๆ ทั้งนี้
ภาระหน้าที่ของสำนักงานการตรวจสอบภายใน
ยังรวมถึงการให้คำปรึกษาแนะนำฝ่ายบริหารในการปรับปรุงการควบคุมภายใน
ซึ่งรวมถึงระเบียบปฏิบัติ
โดยสำนักงานการตรวจสอบภายในปฏิบัติงานตรวจสอบกระบวนการทำงานของบริษัทฯ
รวมทั้งระบบเทคโนโลยีสารสนเทศตามแผนการตรวจสอบ
ที่ได้รับอนุมัติจากคณะกรรมการตรวจสอบ ซึ่งจัดทำขึ้นตามแนวความเสี่ยง
โดยพิจารณาจากผลกระทบและโอกาสที่อาจเกิดขึ้นที่มีผลต่อการบรรลุวัตถุประสงค์ของบริษัทฯ
ตลอดจนการตรวจสอบเฉพาะกิจตามที่คณะกรรมการตรวจสอบเห็นชอบ
โดยรายงานผลการตรวจสอบต่อผู้บริหารที่รับผิดชอบ กรรมการผู้อำนวยการใหญ่
และคณะกรรมการตรวจสอบเป็นประจำ
ทุกไตรมาส
ในกรณีที่พบหรือมีข้อสงสัยว่ามีรายการหรือการกระทำที่อาจก่อให้เกิดความเสียหายที่มีนัยสำคัญต่อผลการดำเนินงานของบริษัทฯ
หัวหน้าสำนักงานการตรวจสอบภายในจะรายงานต่อกรรมการผู้อำนวยการใหญ่และคณะกรรมการตรวจสอบทันที

ทั้งนี้ คณะกรรมการบริษัทฯ ได้ให้ความเห็นว่า ระบบการควบคุมภายในของบริษัทฯ มีความเพียงพอ
กับการดำเนินธุรกิจของบริษัทฯ